**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**НАРЕДБА № …………………….**

**от ………………………………. г.**

**за ветеринарномедицинските изисквания и мерките за биосигурност към животновъдните обекти за риба и други водни организми**

Раздел I

**Общи положения**

**Чл. 1.** Тази наредба урежда:

1.ветеринарномедицинските и зоохигиенните изисквания, минималните изисквания относно средата за отглеждане, включително мерките за биосигурност в животновъдни обекти за отглеждане на риба и други водни организми;

2.задълженията на собствениците или ползвателите на животновъдните обекти за отглеждане на риба и други водни организми при прилагане на изискванията по т. 1;

3.официалния контрол върху дейностите по т. 1 и 2, във връзка с изискванията на Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (Регламент относно официалния контрол) (OB, L 95/1 от 07.04.2017 г.), наричан по-нататък “Регламент (ЕС) 2017/625“.

**Чл. 2.** (1) Животновъдните обекти за отглеждане на риба и други водни организми според вида на използваните производствени съоръжения в тях могат да бъдат:

1. мрежени клетки (садки);

2. вертикални съоръжения за отглеждане на двучерупчести (колектори, рафтове и др.);

3. съоръжения за отглеждане на двучерупчести, разположени на дъното;

4. земнонасипни басейни използващи целият обем на басейна за свободно отглеждане на риба и други водни организми (язовири с друго основно предназначение - за напояване, изравнители и др.);

5. специализирани басейни (земнонасипни, бетонни, пластмасови, метални и др.) с водовземане от повърхностни или подземни води и с възможност за пълно пресушаване.

(2) Според начина на използване на водата могат да бъдат с:

1. рециркулиране на използваната вода (многократно използване на водата);

2. проточно използване на водата (еднократно използване на водата);

3. използване на водата чрез потапяне на производствените съоръжения.

(3) Според вида на използваната вода могат да бъдат:

1. според солеността на водата:

а) сладководни;

б) соленоводни;

в) бракични (полусолени).

2. според температурата на водата:

а) топловодни (с видове риба изискваща оптимална температура над 20 °C);

б) студеноводни (с видове риба изискваща оптимална температура под 20 °C);

в) смесени.

(4) Според броя на отглежданите видове риба:

1. монокултурни (с един отглеждан вид);

2. поликултурни (с повече от един отглеждан вид).

(5) Според изолирането от околната среда:

1. закрити обекти с контролирани условия на живот и достъп до околната среда;

2. открити обекти с частичен или липсващ контрол на параметрите на средата за живот и липса на изолация от околната среда.

(6) Според прилаганата технология на отглеждане на видовете могат да бъдат с:

1. екстензивна технология;

2. интензивна технология;

3. суперинтензивна технология;

4. смесена (комбинирана) технология.

(7) Животновъдните обекти за риба в зависимост от производствения цикъл могат да бъдат:

1. пълносистемни – с възможност за репродукция/възпроизводство и пълен цикъл на отглеждане;

2. непълносистемни – отглеждащи риба само през определен цикъл от живота.

(8) В животновъден обект за риба и други водни организми може да има комбинация от производствени съоръжения, начини на използване на водата, видове отглеждана риба и други водни организми и технологии.

(9) Животновъдните обекти за отглеждане на риба и други водни организми могат да разполагат със специализирани места за контролирано получаване на потомство (риболюпилня).

Раздел II

**Общи ветеринарномедицински и зоохигиенни изисквания към животновъдните обекти за отглеждане на риба и други водни организми**

**Чл. 3.** За всеки животновъден обект за отглеждане на риба и други водни организми се прилагат следните мерки за биосигурност:

1. да е ограден или обозначен по начин, осигуряващ неговата безопасност и здравното благополучие на животните и непозволяващ или максимално ограничаващ свободния достъп на хора и животни;

2. да има обособен вход, който разполага с място и оборудване за измиване и дезинфекция на хора и транспортни средства, с изключение на обектите по чл. 2, ал. 1, т. 2, 3 и 4;

3. в обекта не се допускат посетители, работници, оборудване, фураж и биологичен материал с произход от обекти с установено заболяване или със съмнение за заболяване;

4. производствените басейни и съоръжения да се разполагат така, че да се спазват максимално възможно принципите на профилактика;

5. производствените басейни и съоръжения за отглеждане на риба и други водни организми трябва да са изградени по начин, позволяващ почистване и дезинфекция при спазване на изискванията за заустване определени в Наредба № Н-4 от 2012 г. за характеризиране на повърхностните води (обн. ДВ., бр.22 от 2013 г.) и Наредба № 1 от 2011 г. за мониторинг на водите (обн. ДВ., бр. 34 от 2011 г.);

6. съоръженията за отглеждане на риби и други водни организми в мрежени клетки (садки) да се изградени по начин, който да не позволяват попадане на отглежданата риба в околната среда;

7. отглеждането на риба и други водни организми в мрежени клетки (садки) да не превишава определения лимит за производство съгласно чл. 25а, ал. 2, т. 4 и чл. 27, т. 7 от Закона за рибарството и аквакултурите (ЗРА);

8. да е изграден съгласно изискванията на нормативната уредба за защита и хуманно отношение към рибите и другите водни организми.

**Чл. 4.** Животновъдните обекти за отглеждане на риба и други водни организми трябва да разполагат с:

1. технологична схема на производство съгласно чл. 25а, ал. 2, т. 2 от ЗРА;

2. определени лимити за обема на производството и необходимите площи за рибностопанска дейност според изискванията на чл. 25, ал. 5 от ЗРА;

3. достатъчно количество вода според технологичната схема на производство, в съответствие с издадено по реда на Закона за водите разрешително за водовземане и/или ползване на воден обект;

4. физико-химичните параметри на водата да отговарят на физиологичните нужди и изисквания на отглежданите видове риби и други водни животни;

5. спомагателни сгради или съоръжения:

а) място за подготовка на рибата и другите водни организми за продажба и транспорт;

б) място за механично почистване, измиване и дезинфекция на рибовъден, риболовен и друг инвентар;

в) помещение за работниците и санитарен възел;

г) помещения или места за разделно съхранение на дезинфекционни средства и инвентар;

д) помещения или съоръжения за съхранение на фураж;

е) обезопасен контейнер и/или съоръжение или климатизирано помещение или съоръжение с контролирана температура до 4 °С за временно съхранение на умрели риби или други водни организми, непозволяващи достъпа на други животни или хора, което не се използва за други цели и редовно се почиства и дезинфекцира;

ж) карантинно отделение или басейн с осигурено независимо водоснабдяване и дезинфекция на технологичните води, специално/собствено оборудване и инвентар, предназначени за предотвратяване на заразяване на други възприемчиви видове. Минималните срокове за карантина на риба и/или разплоден материал се определят в зависимост от вида на рибата и/или разплодния материал и произхода им. В края на периода на карантина, карантинното отделение трябва да бъде освободено, почистено и дезинфекцирано и в него да няма риба и други водни организми в продължение на най-малко седем дни, преди да бъдат въведени нови такива;

з) със съоръжения за пълно изпускане на водата и/или пресушаване на производствените басейни и съоръжения.

**Чл. 5.** Ветеринарномедицинските и зоохигиени изисквания към животновъдните обекти за отглеждане на риба и други водни организми включват:

1. контрол на здравния статус на отглежданите риба и други водни организми чрез:

а) прилагане на добри санитарно-хигиенни практики при заселването и отглеждането им;

б) прилагане на принципа „всичко пълно – всичко празно“, там където е приложимо;

в) изолация и разделение при спазване на мерки за дезинфекция с цел намаляване на кръстосаното замърсяване между карантинното отделение и постоянната популация, както и между отделните популации по време на карантината;

г) наблюдение върху поведението и здравния статус на рибата и другите водни организми и корекция на диетата по време на карантината, ако се налага такава;

д) вземане на проби в началото и в края на карантината за болестите посочени в програмата по чл. 118 от Закона за ветеринарномедицинската дейност (ЗВД);

2. разработване и изпълнение на програмите по чл. 132, ал. 1 т. 26 от ЗВД за контрол на икономически и екологично важните болести и патогени (паразити, бактерии, вируси, гъбички и др.) и на техните преносители и резервоари в обектите;

3. разработване на план за прилагане на спешни мерки при констатиране на заразна болест в животновъдния обект в съответствие с чл. 132, ал. 1, т. 28 от ЗВД, в който се включват най- малко следните мерки:

а) изолиране, доколкото е възможно, на рибите и другите водни организми отглеждани в обекта от контакти с други животни и от външно замърсяване;

б) контрол върху качеството на водата;

в) контрол върху здравния статус на хайвер, личинки, риби и други водни организми, както и на качеството и безопасността на използваните фуражи и медикаменти;

г) контрол върху хигиенното състояние на съоръженията в обекта;

д) дезинфекция на превозните средства влизащи в обекта;

е) дезинфекция на оборудването и инвентара, който се използва в обекта;

ж) дезинфекция на персонала и на посетителите влизащи в обекта;

з) обезвреждане по подходящ начин на труповете и отпадъчните материали от обекта;

4. управление на персонала и посетителите, чрез обучение по отношение на принципите и спазване на програмите за биосигурност;

5. предварителна дезинфекция на риболовните съоръжения при пренасянето им от едно към друго рибно стопанство; пренесените съоръжения не се използват за период от минимум 7 дни;

6. използване на фуражи в количество, вид и начин на хранене отговарящи на физиологичните потребности на съответния вид риба;

7. поддържане на наситеност на водата с кислород средно дневно поне 50% от оптималните стойности за съответния вид;

8. отстраняване на вредните за рибите и другите водни животни вещества и продукти във водата резултат от жизнената им дейност или попаднали по други причини.

**Чл. 6.** (1) В съответствие със спецификата на отглежданите риба и други водни организми, управителите на животновъдните обекти по чл. 2, ал. 1 трябва да разработят и изпълняват програма за биосигурност, основана на оценка на риска с включена информация за използваните в обекта средствата за дезинфекция и техните концентрации.

(2) Програмата по ал. 1 трябва да съдържа мерки за превенция на заразните и паразитните болести по съответният вид риба и други водни организми.

(3) Програмата по ал. 1 се утвърждава от директора на съответната Областна дирекция по безопасност на храни (ОДБХ), на чиято територия се намира животновъдния обект.

Раздел III

**Специфични ветеринарномедицински и зоохигиени изисквания към животновъдните обекти за отглеждане на риба и други водни организми**

**Чл. 7.** Специфични изисквания по отношение на използваните системи на производство:

(1) Изисквания към обектите използващи системи за производство отделени от околната среда и с контролирани параметрите на водата:

1. когато в тях се отглеждат немесни или инвазивни видове които не са естествени за територията на Република България те напускат обекта умъртвени, когато се предлагат за консумация или със специален надзор, когато ще се доставят до друг животновъден обект със съответното разрешително за доотглеждане;

2. отведената от обекта утайка чрез физично пречистване на водата се полага в специални изолирани съоръжения и се третира като оборска тор;

3. отвежданата за опресняване вода се третира като оборска тор.

(2) Изисквания към обектите използващи мрежени клетки (садки):

1. зареждането с риба за доотглеждане или складиране от други стопанства извън водния обект, в който е регистриран съответният животновъден обект, става само след установена липсата на заразни заболявания чрез лабораторна диагностика; зареждането с риба става до 30 дни след направеното изследване.

(3) Изисквания към обектите използващи системи за развъждане на риба и други водни животни и добиване на полови продукти (риболюпилня):

1. да се води и съхранява документация за придобитите и използвани разплодни риби или други водни организми и/или оплоден хайвер по отношение на техния здравен статус когато произхождат от друг животновъден обект;

2. производствените средства и инвентар за размножаване да могат да се пресушават напълно, да подлежат на дезинфекция и да отговарят на технологичните и видови физиологични изисквания за размножаване на съответния вид риба или воден организъм;

3. използваните препарати за размножаване на рибите да са одобрени за използване;

4. рибите третирани и използвани в размножителния процес неможе да се използват за хранителни цели за период от 60 дни.

5. когато за размножаване се използват риби уловени от дивата природа задължително се изследват лабораторно за носителство на заразни болести;

6. потомството добито от рибите по т. 5 задължително преди разселване в природата или в други регистрирани обекти за доотглеждане се изследва за носителство на заразни заболявания.

(4) Изисквания към обектите за платен риболов:

1. обектите подлежат на контрол по индивидуална програма одобрена от директора на съответната ОДБХ, на чиято територия се намира животновъдния обект.

2. на входа на обекта и/или на друго видно място се поставят указателни табели с информация за възможностите за пренасяне на заразни заболявания по рибите от посетителите чрез използвания риболовен инвентар от лицата извършващи риболов.

3. рибите, които се разселват в такива обекти трябва да произхождат само от регистрирани животновъдни обекти изследвани по отношение на наличие на заразни заболявания.

4. рибите уловени в обекта трябва задължително да бъдат умъртвени преди напускането на обекта.

(5) Изисквания към обектите осъществяващи научна, изследователска или друга нестопанска дейност:

1. обектите подлежат на контрол по индивидуална програма одобрена от директора на съответната ОДБХ, на чиято територия се намира животновъдния обект;

2. рибите разселвани в такива обекти трябва да произхождат от регистрирани животновъдни обекти;

3. дейностите свързани със здравния статус и хуманното отношение към рибите се извършват по програма одобрена от директора на съответната ОДБХ, на чиято територия се намира животновъдния обект;

4. рибите уловени в обекта трябва задължително да бъдат умъртвени преди напускането на обекта;

5. дейностите в обекта се ръководят от лице притежаващо необходимите за целите на дейността образование и опит. Лицето изготвя и план за достъп и посещаване на обекта одобрен от директора на съответната ОДБХ, на чиято територия се намира животновъдния обект.

(6) Изисквания към обектите осъществяващи развъждане и отглеждане на риби и други водни животни за декоративни и други цели несвързани с храните за хора:

1. обектите отглеждащи риби и други водни животни извън целите за храна за хора и използващи ги с цел продажба и предоставяне на трети лица се регистрират по чл. 137 от ЗВД;

2. обектите подлежат на контрол по индивидуална програма одобрена от директора на съответната ОДБХ, на чиято територия се намира животновъдния обект;

3. при внос на оплоден хайвер или живи риби и други водни животни от трети страни всяка партида обезателно се изследва за носителство на опасни инфекциозни заболявания;

4. обектите задължително трябва да разполагат с карантинни басейни/системи, в които да се съхраняват и отглеждат новопристигнали и потенциално опасно заразени риби;

5. рибите и другите водни животни отглеждани в тези обекти неможе да се използват за разселване в природата.

**Чл. 8.** Специфични условия по отношение на минималните изисквания към средата за живот в животновъдните обекти за риба и други водни организми:

1. в обектите отглеждащи, развъждащи и складиращи студенолюбиви видове (пъстървови риби) се осигурява/поддържа максимална температура на водата до 22 °C и средно дневна температура през вегетационния период между 16-18 °C;

2. в обектите отглеждащи, развъждащи и складиращи топлолюбиви видове (шаранови, сомови, щукови и костурови риби) се осигурява/поддържа максимална температура на водата до 28 °C и средно дневна температура през вегетационния период между 18-24 °C;

3. в обектите отглеждащи, развъждащи и складиращи есетрови видове риби се осигурява/поддържа средна дневна температура на водата между 16-24 °C през вегетационния период;

4. при регистрация на обекти за смесено отглеждане на различни видове риби или различни от изброените в т. 1, 2 и 3, температурния режим на водата трябва да бъде съобразен с изискванията и физиологичните нужди на съответните видове риби.

Раздел IV

**Задължения на собствениците или ползвателите на животновъдните обекти за отглеждане на риба и други водни организми**

**Чл. 9.** (1) Собственикът или ползвателят на обект за риба и други водни организми е длъжен да спазва изискванията посочени в чл. 132, ал. 1 и 5 от ЗВД, както и да:

1. осигурява редовното почистване, а когато е необходимо и дезинфекциране по подходящ начин на:

а) всички сгради, използвани за основното производство и свързаните с него операции, включително помещенията за съхраняване на фуражите;

б) оборудването.

2. съхранява и борави с отпадъците и опасните вещества така, че да предотврати замърсяване на околната среда;

3. предоставя за лабораторни анализи пробите за болестите посочени в програмата по чл. 118 от ЗВД, взети от рибите и другите водни организми отглеждани в обекта;

4. използва фуражи за риба и други водни организми, в които са вложени само разрешени за употреба по реда на чл. 8 от Закона за фуражите фуражни добавки, съгласно условията, определени в индивидуалните разрешения за употреба на фуражната добавка;

5. използва само биоциди, разрешени за пускане на пазара от министъра на здравеопазването по реда на глава четвърта от Закона за защита от вредното въздействие на химични вещества и смеси и на Регламент (ЕС) № 528/2012 на Европейския парламент и на Съвета от 22 май 2012 г., относно предоставянето на пазара и употребата на биоциди (ОВ, L 167 от 27.06.2012 г.), при спазване на условията на издаденото разрешение и на изискванията, посочени на етикета и в информационния лист за безопасност;

6. уведомява ветеринарния лекар, обслужващ обекта и официалният ветеринарен лекар, при съмнение за заразна болест или при поява на отклонения от общото здравословно състояние на рибата и другите водни организми отглеждани в обекта не по-късно от 24 часа от установяване на съответното обстоятелство;

7. води и съхранява документация за:

а) видовете, категориите, количеството и произхода на рибите и другите водни организми отглеждани в обекта, както и за движението им;

б) броят на умрелите риби и други водни организми от всяка производствена единица;

в) вида и произхода на фуража, с който се изхранват рибите и другите водни организми в съответствие с чл. 27 от Закона за фуражите и записите се съхраняват за срок от три години;

г) извършените проверки в обекта;

д) извършената дезинфекция в обекта;

е) издадените декларации по чл. 27, т. 3 от ЗРА;

ж) използваните ВМП и карентеният им срок;

8. води и съхранява актуален дневник за посетители в животновъдния обект;

9. разполага със схема за изхранване на рибата и другите водни организми в обекта;

10. при изхранване на рибите и другите водни организми със странични продукти добити от водни животни, да спазва изискванията на Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ, L 031 от 1.2.2002 г. ), Регламент (ЕО) № 1069/2009 на Европейския парламент и на Съвета от 21 октомври 2009 година за установяване на здравни правила относно странични животински продукти и производни продукти, непредназначени за консумация от човека, и за отмяна на Регламент (ЕО) № 1774/2002 (Регламент за страничните животински продукти) (ОВ, L 300, 14.11.2009 г.), Регламент (ЕС) № 142/2011 на Комисията от 25 февруари 2011 година за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека (ОВ, L 54 от 26.02.2011 г.), ограниченията в съответствие с чл. 7 и Приложение IV към Регламент (ЕО) № 999/2001 на Европейския парламент и на Съвета от 22 май 2001 година относно определяне на правила за превенция, контрол и ликвидиране на някои трансмисивни спонгиформни енцефалопатии (ОВ L 147 от 31.5.2001 г.) и секторното законодателство в сектора на фуражите;

11. осигурява:

а) достатъчно облекло за еднократна употреба или чисто работно облекло, което се използва при посещение в обекта;

б) съхраняването на фуража и дезинфекционните материали в отделни помещения, защитени от достъпа на птици, гризачи, насекоми и животни;

в) извършването на редовно механично почистване, дезинфекция, дератизация и дезинсекция на животновъдния обект;

г) извършването на редовно механично почистване и дезинфекция на транспортните средства, които влизат и излизат от територията на обекта;

12. спазва задължително приложената технологична схема на производство, мерките, предвидени в профилактичната програма, и предписанията на контролните органи с цел да се сведе до минимум рискът от възникване на заразни болести;

13. осигурява спазването на поставените условия и ограничения в разрешителното за водовземане и/или ползване на водния обект;

14. представя на контролните органи при поискване, документацията за проследимост в т ч. и дневника за продажба по чл. 27, т. 3 от ЗРА;

15. осигурява подходящо периодично обучение на персонала на животновъдните обекти относно изпълнението на изискванията на тази наредба;

16. осигурява изпълнението на мерките по Програмата за профилактика, надзор, контрол и ликвидиране на болести по животните и зоонози по чл. 118 от ЗВД;

17. осигурява изпълнението на собствена мониторингова програма за надзор върху здравния статус на рибата и другите водни организми и предоставя резултатите от нея при поискване от компетентните органи по чл. 132, ал. 1, т. 26 от ЗВД;

18. при заселване на риба и други водни животни от друг обект или съмнение и/или възникване на заболяване да ги поставя под карантина в подходящи съоръжения за период от време, достатъчен за намаляване до приемливо ниво на риска от пренасяне на заболяване и под надзора на ветеринарен лекар;

19. осигурява отстраняването/съхранението на мъртвите животни от всички производствени единици в животновъдния обект с честота, при която се гарантира, че инфекциозният натиск е сведен до минимум, и да се унищожават в съответствие с чл. 13 от Регламент (ЕО) № 1069/2009;

20. отглежда рибата и другите водни организми по начин, който ги предпазва от вредни въздействия и не им причинява болка, страдания и наранявания.

(2) Собственикът или ползвателят на обект за риба и други водни организми, съхранява документацията по ал. 1, т.7 и 8 в животновъдния обект на електронен и/или на хартиен носител и я предоставя на компетентните органи при поискване.

**Чл. 10.** Изискванията по чл. 9, ал. 1, т. 4, т. 7, буква „а”,б”, „в ”, т. 9, т. 11 буква „б“ и т. 12, не се прилагат за собствениците или ползвателите на обекти за двучерупчести мекотели.

**ДОПЪЛНИТЕЛНА РАЗПОРЕДБА**

**§ 1.** По смисъла на тази наредба:

1. „Аквакултури“ са дейности съгласно § 1, т. 1 от допълнителните разпоредби на Закона за рибарството и аквакултурите.

2. „Биосигурност“ са мерки съгласно § 1, т. 46 от допълнителни разпоредби на Наредба № 44 от 2006 г. за ветеринарномедицинските изисквания към животновъдните обекти.

3. „Всичко пълно - всичко празно“ е принцип на профилактиката съгласно § 1, т. 31 от допълнителни разпоредби на Наредба № 44 от 2006 г. за ветеринарномедицинските изисквания към животновъдните обекти.

4. „Други водни организми” са животни съгласно § 1, т. 42 от допълнителните разпоредби на Закона за рибарството и аквакултурите.

5. „Екстензивна технология“ е технология съгласно § 1, т. 5 от допълнителните разпоредби на Наредба № 18 от 2016 г. за съдържанието на технологичното описание и технологичната схема на производство на аквакултури;

6. „Зоохигиенни изисквания“ са изисквания съгласно § 1, т. 6 от допълнителни разпоредби на Наредба № 44 от 2006 г. за ветеринарномедицинските изисквания към животновъдните обекти.

7. „Интензивна технология“ е технология съгласно § 1, т. 7 от допълнителните разпоредби на Наредба № 18 от 2016 г. за съдържанието на технологичното описание и технологичната схема на производство на аквакултури;

8. „Карантинен басейн“ е отделение или басейн, в който рибата прекарва определен карантинен период под надзор при заболяване, съмнение за заболяване или при внос.

9. „Риба” са животни съгласно § 1, т. 5, буква „а” от допълнителните разпоредби от Наредба № 17 от 2008 г. за здравните изисквания към стопанските водни животни, продуктите от тях и предпазването и контрола на болести по водните животни.

10. „Собственик или ползвател на аквакултури“ е регистрирано юридическо лице, което притежава документи, доказващи правото на ползване на обекта.

11. „Суперинтензивна технология” е технология съгласно § 1 т. 22 от допълнителните разпоредби на Наредба № 18 от 2016 г. за съдържанието на технологичното описание и технологичната схема на производство на аквакултури;

12. „Умъртвена риба“ е всяка риба с липса на очен рефлекс, дихателни движения, други тактилни и двигателни рефлекси, както и риба с премахната глава и/или вътрешни органи. За умъртвени се считат и риби с премахнат или разрушен главен мозък. Цели риби които показват описаните признаци поради употреба на анестезиращи препарати или изпадане в хибернация не се смятат за мъртви."

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Тази наредба се издава на основание чл. 137, ал. 10 от Закона за ветеринарномедицинската дейност.

**§ 3.** В Наредба № 44 от 2006 г. за ветеринарномедицинските изисквания за животновъдните обекти (обн., ДВ, бр. 41 от 2006 г.; изм., бр. 102 от 2006 г., бр. 40, 48 и 90 от 2008 г., бр. 50 от 2010 г., бр. 10 и 94 от 2012 г., бр. 69 от 2013 г., бр. 15 и 62 от 2014 г., бр. 44 от 2016 г., бр. 56 от 2017 г., бр. 17 и 42 от 2018 г. и бр. 5 от 2020 г.) чл. 16 се отменя.

**§ 4.** Изпълнението на наредбата се възлага на изпълнителният директор на Българска агенция по безопасност на храните.

**§ 5.** Животновъдните обекти за риба и други водни организми се привеждат в съответствие с изискванията на тази наредба в шестмесечен срок от влизането ѝ в сила.

**Десислава Танева**

*Министър на земеделието, храните и горите*